**Merivälja Kooli (edaspidi Kool) hoolekogu 09.01.2018. a. koosoleku protokoll**

Koosoleku kuupäev: 09.01.2018

Koosoleku algus 18:00 ja lõpp 19:45

Koosoleku toimumise koht: Heki tee 16, Tallinn

Osavõtnud hoolekogu liikmed: Kadri Rannala, Mika Männik, Bianca Saadre, Renno Kullerkupp, Viktor Kasihhin, Maiki Saaring ja Tõnis Mölder.

Koosolekust võttis osa Merivälja kooli direktor Kaja Laanmäe.

**Päevakord**

1. Hoolekogu liikmete tutvustamine;
2. Direktor tutvustab hoolekogu ülesandeid;
3. Hoolekogu valis enda hulgast esimehe ja aseesimehe;
4. Hoolekogu arutles nende ees seisvate ülesannete üle ja hetkeolukorra kohta koolis;
5. Järgmine hoolekogu istung.
6. Hoolekogu uus koosseis:
	1. Bianka Saadre õpilane bianka.saadre@meripohi.edu.ee
	2. Kadri Rannala lapsevanem kadrirannala@gmail.com
	3. Mika Männik lapsevanem mika.mannik@mnt.ee
	4. Renno Kullerkupp vilistlane rennokas@gmail.com
	5. Viktor Kassihin toetava organisatsiooni esindaja viktor@energia-konsult.ee
	6. Maiki Saaring õpetaja maiki.saaring@meripohi.edu.ee
	7. Tõnis Mölder linna esindaja tonis.molder@tallinnlv.ee
7. Direktor tutvustas hoolekogu liikmetele hoolekogu ülesandeid vastavalt põhikooli- ja gümnaasiumiseaduse §-le 73;
8. Hoolekogu valis esimeheks Kadri Rannala ja aseesimeheks Mika Männiku (Männik);
9. Hoolekogu esimees küsis direktorilt, miks ei valitud vilistlase ja toetava organisatsiooni esindajana hoolekokku neid inimesi, keda kogukond sobilikuks kandidaadiks üles seadis ja kelle poolt üldkoosolekul selgelt ülekaalukalt ka hääletati? (vilistlaste esindajana Külli Kroon - 50 häält, toetava organisatsiooni esindajana Erik Vest - 34 häält). Direktor põhjendas oma valikut, et tema valis hoolekogu liikmeteks need inimesed, kellega temal on lihtne koostööd teha.
10. Hoolekogu küsis, kas loodud vanematekogu kohta saaks vastava info üles kooli kodulehele. Direktor on sellisel kujul vanematekogu juriidilise isiku loomise vastu ja sellekohast infot kooliveebi üles panna ei luba. Leppisime kokku, et kodulehele, hoolekogu kontaktide alla, tuleb üles vanematekogu kontakt.
11. Hoolekogu ametiaeg kestab arvestuslikult 8 kuud. See on piisavalt lühike aeg ja sellepärast peab keskenduma piiratud arvul konkreetsetele ülesannetele, mida on võimalik selles ajaraamis ellu viia. Ülesanded on alljärgnevad:
	1. Merivälja Kooli arengukava kehtib 2019 aasta lõpuni. Direktori seisukoht on, et selle koostamise juures peaks olema järgmine hoolekogu koosseis. Arengukava on väga tõsine ja laiapõhjaline dokument, milles tuleb kajastada realistlikult elluviidavad ja vajalikud tegevused, mis tagavad kooli kujunemise 9 klassiliseks kooliks ning mis peab olema seotud eelarvega. Arengukava koostamisse tuleb kaasata kooli personal ja muud asjassepuutuvad isikud. Arengukava juures peab olema rakenduskava, kus on ära määratletud vajalikud tegevused, nende ajaraam, tegevuste eest vastutajad ja eelarve. Rakenduskava täitmist tuleb korrapäraselt jälgida ja vajadusel tuleb kava korrigeerida, tulenevalt väliskeskkonna muutustest. Hetkel kooli kodulehel oleva arengukava juures ei ole rakenduskava ja kava näol on tegemist sisutühja dokumendiga. Direktor peaks hoolekogule tutvustama, mida reaalselt on tehtud kavas püstitatud eesmärkide täitmiseks. Teisisõnu kirjeldama iga teema juures, milline oli olukord kava koostamise ajal ja milliseks on see muutunud nüüd ning mis selleks tehtud on. **Kokkuvõtteks, uut arengukava tuleb hakata koostama esimesel võimalusel, kaasates õpilasi, pedagooge ja vajadusel teisi valdkonna eksperte.**
	2. Merivälja kooli toitlustamise leping. Praegune toitlustamisleping kestab kuni tähtajani 27.08.2018. Praegune 4 aastase lepingu maksumus oli ca 250 000 eurot. Nii mahuka lepingu puhul on vajalik hakata koostama hankedokumente ja hange välja kuulutada. Kuivõrd 2017 aastal Rahandusministeeriumi poolt läbiviidud analüüs näitas ,et eelmise hanke puhul oli põhjust kahelda riigihangete aluspõhimõtete rikkumisi, milleks oli hankemenetluse läbipaistvus ja konkurentsi efektiivne ärakasutamine. Hanke läbiviimist tuleb kutsuda jälgima ka rahandusministeeriumi ja haridusameti esindajad. Keegi hoolekogu liikmetest peab olema ka hanke komisjonis, et jälgida hanke kohast läbiviimist. **Kokkuvõtteks, hankedokumendid ja menetlus tuleb korraldada nii, et olemasolevate vahendite eest saaks võimalikult kvaliteetse toitlustamisteenuse.**
	3. Kooli 2019 eelarve koostamise protsessis osalemine. Kooli eelarve peab olema kooskõlas kooli arengukavaga. Kooli eelarve kinnitamine toimub reeglina juulikuus. Seega peaks ka arengukava valmima esimesel võimalusel I poolaastal. Eelarve ja seletuskiri peavad olema omavahel põhjuslikus seoses.
	4. Haridusamet viib alates 4. jaanuarist 2018 läbi koolis auditi, mis kontrollib eelmise hoolekogu koosseisu poolt ülestõstatatud küsimusi. Need küsimused on fikseeritud Tallinna abilinnapeale 2017 kevadel saadetud pöördumises. Hoolekogu ülesanne on tutvuda auditi tulemustega ja kavandada koos linnavalitsuse ja haridusametiga järgmised sammud. Tallinna linna esindaja hoolekogus on ka kinnitanud, et linna sisekontroll on huvitatud auditi tulemustega tutvumisest.
	5. Muude jooksvate küsimustega tegelemine. Eelkõige vanematekogu poolt tõstatud küsimustega. Tiheda koostöö tegemine vanematekoguga ürituste korraldamisel koolis.
	6. Hoolekogu puudutas ka toitlustamise hankelepingu muutmise teemat. 08.11.2017 muutis kooli direktor ilma vanemate ja hoolekoguga arutamata toitlustamise hankelepingut nii, et toitlustaja võib pidada puhvetit. Tegemist on lepingu olemusliku muudatusega. Puhvetis hakati taas müüma jäätist, mis lõpetati 2017 I poolaastal ja lisaks pakimahlu. Hoolekogu järelepärimisele, et miks ei konsulteeritud selle muudatuse tegemisel vanemate ja hoolekoguga vastas direktor, et ei pidanud seda vajalikuks. Samas on tegemist kõiki lapsi ja lapsevanemaid puudutava küsimusega. Ei saa aktsepteerida sellist suhtumist.
12. Lepiti kokku, et järgmine hoolekogu koosolek toimub 13.02.2018 kell 18:00 koolis. Hoolekogu liige, Tõnis Mölder, tegi ettepaneku hoolekogule kutsuda kooli toitlustaja, kes annab ülevaate toitlustamise lepingu kohasest täitmisest. Ajendiks on see, et SA Innove poolt 2017 läbiviidud uuringu kohaselt on kooli õpilaste rahulolu toitlustamisega väga madal.

Kadri Rannala

Hoolekogu esimees

(allkirjastatud digitaalselt)

Mika Männik

Hoolekogu aseesimees

(allkirjastatud digitaalselt)